钦定古今图书集成/明伦汇编/官常典/第792卷 > 杨大异
## 钦定古今图书集成/明伦汇编/官常典/第792卷 > 杨大异

按《宋史》本传：“大异字同伯，唐天平节度使汉公之后。
十世祖祥，避地醴陵，因家焉。祥事亲孝，亲亡，哀毁泣
尽，继以血。庐墓终身，有白芝、白乌、白兔之瑞。事闻于
朝，褒封至孝公，赐名木植墓道以旌其孝。大异从胡
宏受《春秋》大义，登嘉定十三年进士第，授衡阳主簿，
有惠政。调龙泉尉，摄邑令。适岁饥，提刑司遣吏和籴”
米二万石于邑，米价顿增，民乏食。大异即以提刑司
所籴者，如价发粜，民甚德之。提刑赵与𥲅大怒，捃其
罪弗得，坐以方命，移安远尉。邑有峒寇扰民，官兵致
讨，积年弗获，檄大异往治之。大异以一仆负告身自
随，肩舆入贼峒，传呼尉至，贼露刃成列以待，徐谕以
祸福，皆伏地叩头，愿改过自新，留告身为质，偕其渠
魁数辈出降。以赏迁吉州户曹，改广西经干，复以弭
盗赏，除四川制置司参议官。北兵入成都，大异从制
置使丁黼巷战，兵败，身被数创死，阖门皆遇难。诘旦，
其部曲窃往瘗之，大异复苏，负以逃，获免。进朝奉郎，
宰石门县，就除通判溧阳，摄州事，皆有惠政。去官之
日，老弱攀号留之，大异易服潜去。擢知登闻鼓院，迁
大理寺丞，平反冤狱者七。召对，极言时政得失，迕宰
相意，出知澧州。理宗曰：“是四川死节更生者杨大异
耶？论事剀切，有用之材也，何遽出之？”对曰：“是人尤长
于治民。”命予节兼庾事。进直秘阁、提点广东刑狱兼
庾事。时常平司逋负山积，械系追索，奸蠹百出。大异
与之约，悉纵遣之，负者如期毕输，吏无所容其奸。访
张九龄曲江故宅，建“相江书院”以祀九龄。改提点广
西刑狱兼漕、庾二司，所至奸吏屏息，寇盗绝迹。凡可
以为民兴利除害者，必奏行之。复建宣成书院，祀张
栻、吕祖谦。广海幅员数千里，道不拾遗，报政为最。未
六十，即丐致仕，不允，章四上，除秘阁修撰、太中大夫、
提举崇禧观，醴陵县开国男，食邑三百户，赐紫金鱼
袋。归里第，与居民无异。学者从之讲肄谆谆。相与发
明经旨，条析理学，食祠禄者二十四年。卒，年八十二。
子霆、霖。